Mestská časť Bratislava–Nové Mesto

Materiál na rokovanie
Miestneho zastupiteľstva
dňa: 13.10.2015

N á v r h 
Všeobecne záväzného nariadenia mestskej časti Bratislava–Nové Mesto 
č......../2015
o dodržiavaní čistoty a poriadku na území mestskej časti Bratislava–Nové Mesto, ktorým sa zrušuje VZN MČ BA-NM č. 4/1996 o dodržiavaní čistoty a poriadku na území mestskej časti Bratislava–Nové Mesto

Predkladá:						       Materiál obsahuje:

Ing. Mgr. Ľubomír Baník				       1. Návrh uznesenia
prednosta MÚ	BA-NM				       2. Dôvodovú správu
							       3. Protest prokurátora
       4. Návrh nového znenia VZN   
           o dodržiavaní čistoty a poriadku na  
           území mestskej časti
5. VZN č. 4/1996 o dodržiavaní  
    čistoty a poriadku na území 
     mestskej časti

Spracovateľ:						       Stanovisko právnej skupiny:

Mgr. Zuzana Kozáková
referentka odd. právneho, podnikateľských činností, 
evidencie súpisných čísiel a správy pozemkov 

Zodpovedná:

Mgr. Marianna Moravcová Tomčíková		 
vedúca odd. právneho, podnikateľských činností, evidencie súpisných čísiel a správy pozemkov 

Na rokovanie prizvať:

spracovateľa

					október 2015
Návrh uznesenia

Miestne zastupiteľstvo mestskej časti Bratislava-Nové Mesto

s c h v a ľ u j e

nové znenie všeobecne záväzného nariadenia mestskej časti Bratislava–Nové Mesto o dodržiavaní čistoty a poriadku na území mestskej časti Bratislava–Nové Mesto, ktorým sa zrušuje všeobecne záväzné nariadenie mestskej časti Bratislava–Nové Mesto č. 4/1996 o dodržiavaní čistoty a poriadku na území mestskej časti Bratislava–Nové Mesto

a)	bez pripomienok

b)	s pripomienkami

DÔVODOVÁ  SPRÁVA

Dňa 25.05.2015 bol mestskej časti Bratislava–Nové Mesto (ďalej len „mestská časť“) doručený protest prokurátora proti všeobecne záväznému nariadeniu mestskej časti Bratislava–Nové Mesto č. 4/1996 zo dňa 25.06.1996 o dodržiavaní čistoty a poriadku na území mestskej časti Bratislava – Nové Mesto v znení jeho zmien a doplnkov (ďalej len „nariadenie“).

Protestom prokurátor napadol ustanovenie § 4 odsek 16 nariadenia, podľa ktorého pohyb, zastavenie a státie motorových vozidiel na nespevnených plochách a miestnej zeleni nie je dovolený. Prokurátor navrhol uvedené ustanovenie vypustiť.

Podľa prokurátora je súčasná úprava ustanovenia § 4 odsek 16 nariadenia prekročením právomoci mestskej časti, pretože upravuje povinnosti vodičom, ktoré sú s účinnosťou od 01.02.2009 upravené v § 25 odsek 1 písmeno s) zákona č. 8/2009 Z.z. o cestnej premávke a o zmene a doplnení niektorých zákonov (ďalej len „zákon o cestnej premávke“); pričom v zmysle ustanovenia § 137 ods. 1 zákona o cestnej premávke sa porušenie povinností ustanovených týmto zákonom považuje za porušenie všeobecne záväzných právnych predpisov o bezpečnosti a plynulosti cestnej premávky.

V zmysle § 22 ods. 1 písm. l) zákona č. 372/1990 o priestupkoch (ďalej len „zákon o priestupkoch“) priestupku proti bezpečnosti a plynulosti cestnej premávky sa dopustí ten, kto iným konaním, ako sa uvádza v písmenách a) až k), poruší všeobecne záväzný právny predpis o bezpečnosti a plynulosti cestnej premávky. Podľa § 22 ods. 2 písm. f) zákona o priestupkoch za priestupok podľa odseku 1 písm. l) možno uložiť pokutu do 100 eur.

Podľa § 48 zákona o priestupkoch je priestupkom proti verejnému poriadku aj porušenie  iných povinností než uvedených v § 47, ak sú ustanovené všeobecne záväznými právnymi predpismi, vrátane všeobecne záväzných nariadení obcí a všeobecne záväzných vyhlášok miestnych orgánov štátnej správy, ak sa takým konaním ohrozí alebo naruší verejný poriadok. Za tento priestupok možno uložiť pokutu do 33 eur.

Vzhľadom na uvedené je zrejmé, že ustanovenie, ktoré prokurátor navrhuje vypustiť, by v prípade jeho nevypustenia bolo sankcionovateľné dvakrát, čo náš právny poriadok nepripúšťa; pričom uvedené deklaroval aj prokurátor.

Vzhľadom na uvedené skutočnosti je protest prokurátora dôvodný. Nakoľko medzičasom prišlo k viacerým novelizáciám príslušných právnych predpisov, je vypracovaný návrh nového znenia nariadenia upravujúceho predmetnú problematiku v súlade s aktuálne platnými právnymi predpismi, ako aj vzhľadom na skutočnosť, že cit. nariadenie je ešte z r. 1996 a jeho posledná úprava bola vykonaná v r. 2008.

Na základe uvedených skutočností navrhujeme doterajšie nariadenie zrušiť a schváliť nové nariadenie o dodržiavaní čistoty a poriadku na území mestskej časti.

Návrh všeobecne záväzného nariadenia bol prerokovaný v stálych komisiách Miestneho zastupiteľstva a v Miestnej rade mestskej časti Bratislava–Nové Mesto.